TILINPÄÄTÖS 31. JOULUKUUTA 2008 PÄÄTTYNEELTÄ VARAINHOITOVUODELTA

SISÄLLYS

Riippumattoman tarkastajan kertomus

Tase

Tuloslaskelma

Rahavirtalaskelma

Oman pääoman muutoksia koskeva laskelma

Tilinpäätöksen laadintaperiaatteet ja tilinpäätöksen liitetiedot

Riippumaton varmennusraportti

Riippumattoman tarkastajan kertomus

Euroopan tilintarkastustuomioistuimen

johdolle

Olemme tarkastaneet oheisen Euroopan tilintarkastustuomioistuimen tilinpäätöksen, joka koostuu taseesta 31. päivältä joulukuuta 2008, tuloslaskelmasta, oman pääoman muutoksia koskevasta laskelmasta ja rahavirtalaskelmasta päättyneeltä vuodelta sekä keskeisiä tilinpäätöksen laadintaperiaatteita koskevasta yhteenvedosta ja muista liitetiedoista.

Johdon vastuu tilinpäätöksestä

Euroopan tilintarkastustuomioistuimen johto on vastuussa siitä, että tilinpäätös laaditaan ja siinä esitetään oikeat ja riittävät tiedot 25 päivänä kesäkuuta 2002 annetun neuvoston asetuksen (EY, Euratom) N:o 1605/2002, kyseisen neuvoston asetuksen soveltamista koskevista yksityiskohtaisista säännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 ja Euroopan tilintarkastustuomioistuimen kirjanpitosääntöjen mukaisesti. Johdon vastuulla on sisäisen valvonnan suunnittelu, täytäntöönpano ja ylläpito. Valvonta kohdistuu tilinpäätöksen laatimiseen ja sillä varmistetaan, että tilinpäätöksessä esitetään oikeat ja riittävät tiedot, joissa ei ole petoksesta tai virheestä johtuvia olennaisia virheitä. Johdon vastuulla on myös valita ja soveltaa tarkoituksenmukaisia tilinpäätösperiaatteita sekä tehdä olosuhteet huomioon ottaen asianmukaisia kirjanpidollisia arvioita.

Tilintarkastajan vastuu

Meidän vastuullamme on antaa tilinpäätöksestä lausunto suorittamamme tarkastuksen perusteella. Olemme toimittaneet tarkastuksemme tilintarkastajien instituutin (Institut des Réviseurs d'Entreprises) hyväksymien kansainvälisten tarkastusstandardien mukaisesti. Standardeissa edellytetään, että noudatamme eettisiä vaatimuksia ja suunnittelemme ja toimitamme tarkastuksen siten, että sen avulla saadaan kohtuullinen varmuus siitä, ettei tilinpäätökseen sisälly olennaisia virheitä.

Tarkastusta toimitettaessa toteutetaan menettelyjä, joiden tarkoituksena on saada todentavaa aineistoa tilinpäätökseen sisältyvistä määristä ja tilinpäätöstiedoista. Tarkastajan tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksesta tai virheestä johtuvia olennaisesti virheellisiä tietoja. Riskinarvioinnin yhteydessä tarkastaja arvioi sisäistä valvontaa, jolla valvotaan tarkastettavassa organisaatiossa tilinpäätöksen laatimista ja oikeellista esittämistä, ja suunnittelee tilanteeseen sopivat tarkastusmenettelyt. Tarkoituksena ei kuitenkaan ole antaa lausuntoa organisaation sisäisen valvonnan vaikuttavuudesta.

Tarkastuksen yhteydessä arvioidaan lisäksi sovellettujen tilinpäätösperiaatteiden ja Euroopan tilintarkastustuomioistuimen johdon tekemien kirjanpidollisten arvioiden asianmukaisuutta sekä tilinpäätöksen yleistä esittämistapaa.

Keräämämme todentava aineisto muodostaa käsityksemme mukaan riittävän ja sopivan perustan tarkastuslausunnollemme.

Lausunto

Tilinpäätös antaa näkemyksemme mukaan oikean ja riittävän kuvan Euroopan tilintarkastustuomioistuimen taloudellisesta asemasta 31. päivältä joulukuuta 2008 sekä sen toiminnan tuloksista ja rahavirroista päättyneeltä varainhoitovuodelta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002, kyseisen neuvoston asetuksen soveltamista koskevista yksityiskohtaisista säännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 ja Euroopan tilintarkastustuomioistuimen kirjanpitosääntöjen mukaisesti.